Bayern Munchen a condus, miercuri, cu 1-0 în manșa secundă a semifinalei Ligii Campionilor disputată pe Santiago Bernabeu până în minutul 88, când Joselu, venit de pe banca de rezerve a lui Real Madrid, a marcat de două ori în trei minute.
În minutele de prelungiri ale timpului regulamentar, când Bayern era condusă cu 2-1, Matthijs de Ligt a înscris pentru echipa bavareză, dar steagul arbitrului asistent era deja ridicat pentru ofsaid.
Apărătorii Realului s-au oprit înainte ca de Ligt să marcheze, iar reluările au arătat că decizia inițială ar fi putut să nu fie de ofsaid și ar fi trebuit să fie verificată în camera VAR, notează BBC.
Deoarece jocul fusese oprit, VAR nu a putut interveni. Managerul lui Bayern Munchen, Thomas Tuchel, a declarat că a fost o decizie împotriva regulamentului.
"A fost o decizie dezastruoasă din partea tușierului și a arbitrului. Se simte ca o trădare în cele din urmă. Arbitrul de linie își cere scuze, dar asta nu ajută. Să ridici steagul într-un moment ca acesta... Arbitrul vede că primim a doua minge și că avem șansa de a trage la poartă”, s-a plâns Tuchel, potrivit Mediafax.
Ulterior, Tuchel a confirmat că și arbitrul Szymon Marciniak și-a cerut scuze, dar a spus că e în zadar. "Pur și simplu nu ajută să găsești scuze după aceea. Sunteți pe teren din acest motiv, pentru că sunteți cei mai buni (arbitri - n.r.) care există”, a mai spus Tuchel.
Real joacă în finală cu Borussia Dortmund pe Wembley, în 1 iunie.